આણંદ જિલ્લાના ઉમરેઠ તાલુકાના જાખલા ગામમાં પણ અસ્પૃશ્યતાના દાખલા જોવા મળે છે. લગભગ ૩પ૦૦ની વસતી ધરાવતા જાખલામાં ૪૫ જેટલાં ઘર દલિતોનાં છે. શ્રાવણ માસમાં ગામની દીકરીઓ વિવિધ વ્રતો કરે ત્યારે ગામના શિવમંદિરમાં પૂજારી દ્વારા પૂજન કરવામાં આવે છે, પરંતુ ગામની દલિત દીકરીઓને અલગ પૂજન કરવા માટે સૂચવી દેવાય છે. આ અંગે ગામનાં શિલ્પાબહેન રોહિત કહે છે, “વ્રતની પૂર્ણાહુતિ વખતે શિવપૂજન કરવા જતી દલિત દીકરીઓને પૂજારી દ્વારા મંદિરમાં જતી અટકાવાય છે અને મંદિર બહાર માટીનાં લિંગ પર પૂજા કરવાની સૂચના આપી દેવાય છે.”